CELEX: 32016R1354
Language: hu
Date: 2016-08-05 00:00:00
Title: A Bizottság (EU) 2016/1354 végrehajtási rendelete (2016. augusztus 5.) egyes áruk Kombinált Nómenklatúra szerinti besorolásáról

10.8.2016   
            
            
               HU
            
            
               Az Európai Unió Hivatalos Lapja
            
            
               L 215/1
            
         A BIZOTTSÁG (EU) 2016/1354 VÉGREHAJTÁSI RENDELETE
   (2016. augusztus 5.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
   mivel:
   
               (1)
            
            
               A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. augusztus 5-én.
      
         
            a Bizottság részéről,
         
         
            az elnök nevében,
         
         Stephen QUEST
         
            adóügyi és vámuniós főigazgató
         
      
   
   
      (1)  HL L 269., 2013.10.10., 1. o.
   
   
      (2)  A Tanács 1987. július 23-i 2658/87/EGK rendelete a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Körülbelül 11 × 11 × 7 cm méretű, festékkel töltött négyszögletes műanyag tartályból álló árucikk (úgynevezett „festékkazetta”). A kazetta kívülről csillagkerekekkel szerelt, amelyeket kifejezetten egy meghatározott nyomtató bizonyos mechanikus részeivel összekapcsolódva történő használatra terveztek. A kazetta belsejében a csillagkerekekkel összekapcsolva működő forgó szerkezet található. Amikor a festékkazettát behelyezik egy nyomtatóba, a forgó mozgás megakadályozza a festék csomósodását. A kazetta képes a festék elektrosztatikus vonzás hatására történő kibocsátására.
               
               
                  8443 99 90 
               
               
                  A besorolást a Kombinált Nómenklatúra értelmezésére vonatkozó 1. és 6. általános szabály, a XVI. Áruosztályhoz tartozó megjegyzések 2. b) pontja, valamint a 8443 , a 8443 99  és a 8443 99 90  KN-kód szövege határozza meg.
                  A fényképészeti célra szolgáló vegyszerként a 3707  vtsz. alá történő besorolás kizárt, mivel a kazetta nem csak a festéket tartalmazza, hanem mechanikus összetevőket is, például csillagkerekeket és egy forgó szerkezetet.
                  Az egyedi, egy bizonyos célt szolgáló csillagkerekek arra utalnak, hogy a kazettát egy meghatározott nyomtatóban való használatra szánták. A csillagkerekek elengedhetetlenek a nyomtató tényleges mechanikai működéséhez, mivel a nyomtató mechanikus részei a kazetta mechanikus részeivel összekapcsolva működnek, így a nyomtató nem működne e nélkül a meghatározott kazetta nélkül (lásd a Vámigazgatások Világszervezetének 8443 99/2 és 8443 99/3 számú áruosztályozási véleményét).
                  Az árucikket ezért, mint nyomtatóalkatrész, a 8443 99 90  KN-kód alá kell besorolni.